Document ID: 32005D0607

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Αυγούστου 2005
σχετικά με τη χρηματοδότηση, για το 2005, των δαπανών που συνεπάγονται τα μέσα πληροφορικής και οι ενέργειες επικοινωνίας στον τομέα της υγείας και της καλής μεταχείρισης των ζώων
(2005/607/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως τα άρθρα 17, 37 και 37α,
Εκτιμώντας τα ακόλουθα:
(1)
Η απόφαση 2004/292/ΕΚ της Επιτροπής, της 30ής Μαρτίου 2004, σχετικά με την εφαρμογή του ολοκληρωμένου συστήματος Traces (2), κατέστησε υποχρεωτική τη συμμετοχή των κρατών μελών στο εν λόγω σύστημα από τις 31 Δεκεμβρίου 2004. Πρέπει να προβλεφθούν οι απαραίτητες δαπάνες για την επικαιροποίηση του συστήματος, η οποία απαιτείται λόγω της εξέλιξης της οικείας κτηνιατρικής νομοθεσίας. Λόγω των τεχνικών επιταγών που αφορούν τη διαθεσιμότητα και τη σταθερότητα του πλαισίου παραγωγής του Traces, καθώς και των απαιτήσεων ασφαλείας, η απόκτηση μέσων πληροφορικής και η συγκρότηση ομάδας εποπτείας και συντήρησης αποκλειστικά για το εν λόγω σύστημα κρίνονται εξίσου απαραίτητες. Τέλος, η καθημερινή χρήση του συστήματος απαιτεί κατάλληλο μηχανισμό υλικοτεχνικής υποστήριξης.
(2)
Το σύστημα κοινοποίησης που, βάσει της οδηγίας 82/894/ΕΟΚ του Συμβουλίου, της 21ης Δεκεμβρίου 1982, για την κοινοποίηση των ασθενειών των ζώων μέσα στην Κοινότητα (3), θεσπίστηκε με την απόφαση 2005/176/ΕΚ της Επιτροπής, της 1ης Μαρτίου 2005, για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου (4), πρέπει να βελτιωθεί ώστε να ανταποκρίνεται καλύτερα στις ανάγκες και να είναι φιλικότερο προς τον χρήστη, ιδίως με την απόκτηση καλύτερης χαρτογραφικής διεπαφής.
(3)
Στο πλαίσιο μιας πολιτικής για την ενημέρωση όσον αφορά την προστασία των ζώων, πρέπει να ληφθούν μέτρα με σκοπό την εφαρμογή του κανονισμού (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97 (5). Ειδικότερα, κρίνεται απαραίτητη η εκπόνηση μελετών σχετικά με τη χρήση της τεχνολογίας δορυφορικής πλοήγησης και την ανάπτυξη συστήματος πληροφορικής που να είναι συμβατό με τα υφιστάμενα συστήματα, και ιδίως το Traces.
(4)
Η πολιτική της ενημέρωσης σχετικά με την προστασία των ζώων απαιτεί επίσης τη διάδοση πληροφοριών για τις συναφείς τεχνολογικές και επιστημονικές εξελίξεις, καθώς και τη διεξαγωγή έρευνας σχετικά με τη συμπεριφορά των καταναλωτών όσον αφορά την καλή μεταχείριση των εκτρεφόμενων ζώων.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο 1
Traces
Η συντήρηση και η επικαιροποίηση του συστήματος Traces, στο οποίο αναφέρεται η απόφαση 2004/292/ΕΚ της Επιτροπής, επιτρέπονται για τα ακόλουθα ποσά και τους ακόλουθους στόχους:
-
500 000 ευρώ για την απόκτηση του ειδικού εξοπλισμού και των ειδικών τεχνικών μέσων που απαιτούνται για τη διαθεσιμότητα και την ασφάλεια του συστήματος,
-
300 000 ευρώ για την απόκτηση του απαραίτητου μηχανισμού υλικοτεχνικής υποστήριξης στο πλαίσιο της παροχής βοήθειας προς τους χρήστες του συστήματος,
-
200 000 ευρώ για την απόκτηση του απαραίτητου μηχανισμού συντήρησης, με σκοπό την προσαρμογή του συστήματος στις νομικές και τεχνολογικές εξελίξεις.
Άρθρο 2
Σύστημα κοινοποίησης των ασθενειών των ζώων
Επιτρέπεται η καταβολή ποσού 115 000 ευρώ για τη συντήρηση του συστήματος κοινοποίησης, που εξετάζεται στην απόφαση 2005/176/ΕΚ, καθώς και την απόκτηση χαρτογραφικού λογισμικού ειδικά για το εν λόγω σύστημα.
Άρθρο 3
Ενημέρωση σχετικά με την καλή μεταχείριση των ζώων
1. Επιτρέπεται η καταβολή ποσού 450 000 ευρώ για τις ακόλουθες ενέργειες στον τομέα της καλής μεταχείρισης των ζώων:
-
διενέργεια μελέτης για τον καθορισμό των προδιαγραφών ενός συστήματος πλοήγησης, όπως εκείνο που αναφέρεται στο παράρτημα I κεφάλαιο VI, σημείο 4 του κανονισμού (ΕΚ) αριθ. 1/2005,
-
διενέργεια μελέτης για την ανάπτυξη τεχνολογιών της πληροφορίας και της επικοινωνίας σε σχέση με τους εξοπλισμούς δορυφορικής πλοήγησης, με σκοπό τη μεγαλύτερη αποτελεσματικότητα των επίσημων ελέγχων στον εν λόγω τομέα.
2. Επιτρέπεται η καταβολή ποσού 250 000 ευρώ για τη διεξαγωγή έρευνας τύπου «Ευρωβαρόμετρο» σχετικά με τη συμπεριφορά των καταναλωτών όσον αφορά την καλή μεταχείριση των εκτρεφόμενων ζώων.
3. Επιτρέπεται η καταβολή ποσού 145 000 ευρώ για την εκ μέρους της Επιτροπής δημοσιοποίηση πληροφοριών σχετικά με την κοινοτική νομοθεσία περί προστασίας των ζώων.
Άρθρο 4
Η χρηματοδότηση των ενεργειών που προβλέπονται στα άρθρα 1, 2 και 3 και η επιλογή των συμβαλλομένων μερών πραγματοποιούνται βάσει υφιστάμενης σύμβασης-πλαισίου.
Βρυξέλλες, 5 Αυγούστου 2005.

Labels: 12
15
6